Дзьмітры Молаш

**Дзьмі́тры Мо́лаш** ( 10 сьнежня 1981 году, Міханавічы, Менскі раён, Менская вобласьць, БССР) — беларускі футбаліст і футбольны трэнэр. Гуляў на пазыцыі абаронцы. У 2005—2011 гадах правёў 14 матчаў у складзе нацыянальнай зборнай Беларусі.

## Гульнёвая кар’ера
### БАТЭ
Выхаванец менскай школы «Алімпія». Першы свой прафэсійны кантракт падпісаў з барысаўскім БАТЭ, калі яшчэ вучыўся ў школе, у 11 клясе. Але спачатку адыграў два гады ў дублюючых і фарм-клюбах барысаўскага клюбу — «Маладэчна» і «Зьмена-БАТЭ». У БАТЭ ж Зьміцер правёў 6 сэзонаў і толькі ў адзін сэзон клюб нічога не выйграваў. У 2006 годзе Молаш быў прызнаны найлепшым абаронцам чэмпіянату Беларусі, і вырашыў зьмяніць абстаноўку.

### У Расеі
У 2007 годзе перайшоў у «Носту». За «Носту» Молаш забіў 3 мячы, адзін зь якіх зь сярэдзіны поля. Увосень 2008 году футбаліст абвесьціў, што ў Наватроіцку не застанецца, па прычынах, пра якія ня хоча гаварыць. Агент стаў прапрацоўваць варыянты, была магчымасьць перайсьці ва «Ўрал».

«Сібір» абраў таму, што Крывушэнка, зь якім ён працаваў у Беларусі, патэлефанаваў, і ўсё вырашылася хутка. Кантракт з новасібірскай камандай быў разьлічаны на два гады. Молаш валодае моцным ударам зь левай нагі, практычна ўсе свае галы Молаш забіў ударамі з-за межаў штрафной. Паводле вынікаў сэзону 2010 году Молаш стаў найлепшым гульцом «Сібір» паводле галасаваньня заўзятараў клюбу.

12 сьнежня 2010 году было абвешчана аб падпісаньні кантракту з клюбам «Крылы Саветаў», куды Молаш перайшоў на правах вольнага агента па заканчэньні кантракту з клюбам «Сібір». У пачатку жніўня 2012 году кантракт быў скасаваны.

### «Дынама» Менск
У канцы жніўня 2012 году падпісаў кантракт да канца сэзону зь менскім «Дынама», але хутка атрымаў траўму і выбыў да канца сэзону.

Першую палову сэзону 2013 году прапусьціў праз траўму. У чэрвені 2013 году зноў зьявіўся на полі, пры гэтым новы трэнэр Робэрт Мааскант зрабіў Молаша капітанам каманды. Хутка футбаліст зноў атрымаў пашкоджаньне. У верасьні 2013 году вярнуўся і трывала гуляў на пазыцыі левага абаронцы. У кастрычніку 2013 году за інцыдэнт у матчы з БАТЭ, калі Молаш груба выказаўся супраць рашэньня арбітра, атрымаў дыскваліфікацыю на два месяцы. У лютым 2014 году быў абраны капітанам «Дынама» на сэзон 2014 году. У пачатку сэзону чаргаваўся на пазыцыі левага абаронцы з Андрэем Залескім, але ў красавіку 2014 году атрымаў чарговую траўму. Вярнуўшыся на поле ў жніўні, пачаў чаргаваць выступы ў стартавым складзе і знаходжаньне на лаўцы запасных. 27 кастрычніка 2014 году забіў першы гол за «Дынама», чым дапамог перамагчы салігорскі «Шахцёр» зь лікам 2:1. У канцы сьнежня 2014 году пакінуў «Дынама» па сканчэньні кантракту.

## Міжнародная кар’ера
Молаш удзельнічаў у фінальнай частцы чэмпіянату Эўропы з моладзевай камандай, дзе беларуская каманда абыграла будучых чэмпіёнаў зборную Італіі зь лікам 2:1. У нацыянальнай зборнай Беларусі з 2005 па 2008 гады Молаш адыграў 5 гульняў. Перад першым турам у першым дывізіёне яго выклікалі ў зборную, але кіраўніцтва «Сібіры» папрасіла Фэдэрацыю футболу Беларусі не прыцягваць гульца, бо ў сібіракоў была важная гульня супраць «Уралу».

27 траўня 2010 году Зьміцер правёў 90 хвілінаў на полі ў складзе зборнай Беларусі ў таварыскім матчы супраць зборнай Гандурасу, які скончыўся зь лікам 2:2.

## Трэнэрская кар’ера
Завяршыў кар’еру ўлетку 2015 гаду і перайшоў на працу ў дзіцяча-юнацкую школу барысаўскага БАТЭ. У пачатку 2016 году ўвайшоў у трэнэрскі штаб клюбу «Смалявічы-СТІ», які на той час быў фарм-клюбаў барысаўскай каманды. У чэрвені, пасьля звальненьня з клюбу Віталя Рагожкіна, быў прызначаны выканаўцам абавязкаў галоўнага трэнэра смалявіцкага клюбу.  У лютым 2017 году быў зацьверджаны ў якасьці галоўнага трэнэра каманды. Паводле вынікаў сэзону смалявіцкі клюб атрымаў месца ў Найвышэйшай лізе. Тым ня менш, Молаш пакінуў «Смалявічы» ў сьнежні.

У студзені 2018 году ўвайшоў у трэнэрскі штаб Алега Дулуба ў барысаўскім БАТЭ. Застаўся ў камандзе і пазьней, калі галоўным трэнэрам стаў Аляксей Бага. У сьнежні 2019 году ўсьлед за Багам пакінуў БАТЭ. У студзені 2020 году стаў памочнікам галоўнага трэнэра ў латвійскім клюбе «Ліепая», а ў чэрвені таго ж году ўзначаліў каманду. У сьнежні 2020 году падоўжыў кантракт зь «Ліепаяй». Пакінуў латвійскі клюб паводле пагадненьня бакоў у чэрвені 2021 году. У сьнежні таго ж году быў прызначаны галоўным трэнэрам жодзінскага «Тарпэда»-БелАЗ. Па паразе ад гарадзенскага «Нёману» ў фінале Кубка Беларусі 24 траўня 2025 году напісаў заяву аб звальненьні з пасады галоўнага трэнэра, аднак яна не была ўхваленая кіраўніцтвам. У сьнежні 2025 году ўсё ж такі пакінуў пасаду галоўнага трэнэра жодзінскага клюбу па заканчэньні тэрміну дзеі кантракту.

## Дасягненьні
### У якасьці гульца
**БАТЭ**:
* Чэмпіён Беларусі: 2002, 2006
* Срэбраны прызэр чэмпіянату Беларусі: 2003, 2004, 2014
* Бронзавы прызэр чэмпіянату Беларусі: 2001, 2012, 2013
* Уладальнік Кубка Беларусі: 2006
* Найлепшы абаронца чэмпіянату Беларусі: 2006
* У сьпісе 22 найлепшых гульцоў чэмпіянату Беларусі: 2002, 2006

### У якасьці трэнэра
* Уладальнік Кубка Латвіі: 2020
* Бронзавы прызэр чэмпіянату Беларусі: 2023
* Уладальнік Кубка Беларусі: 2023
* Уладальнік Супэркубка Беларусі: 2024

## Крыніцы

## Вонкавыя спасылкі
* Профіль на сайце «Крылаў Саветаў»
* Профіль на сайце sportbox.ru
* Статыстыка на сайце National Football Teams

Катэгорыя:Нарадзіліся ў Менску
Катэгорыя:Беларускія футбалісты
Катэгорыя:Беларускія футбольныя трэнэры